Aksjonistene skuffet over regjeringen

TREKKER SEG: SV-representant Akhtar Chaudhry gir etter for presset, og dropper den planlagte deltakelsen på Gaza-konvoien. Her sammen med Tove Lehre under en pressekonferanse om konvoien for tre uker siden. Foto: Scanpix

Chaudhry trekker seg fra Gaza-konvoi

(VG Nett)Stortingsrepresentant Akhtar Chaudhry (SV) blir likevel ikke med på den planlagte konvoien som skal seile mot Gaza i slutten av juni.

Oppdatert 1. juni 2011

Artikkelen er over ni år gammel

Chaudhry varslet allerede i august i fjor at han ønsket å delta på konvoien. Senest for to uker siden bekreftet SV-representanten overfor VG Nett at han ville være om bord på et av de 15 skipene som om få uker setter kursen mot Gaza, for å forsøke å bryte den israelske blokaden av kyststripen.

Nå har han gitt arrangørene kontrabeskjed.

LES OGSÅ: Gaza-aktivister forberedt på å dø som martyrer

Chaudhry har ikke besvart VG Netts henvendelser tirsdag, men på sin Facebook-side bekrefter SV-representanten at han nå har bestemt seg for å bli hjemme.

Støre advarer

Tidligere har også Ap-representant Hadia Tajik trukket seg, men fortsatt står fire stortingsrepresentanter fra Ap og SV på listen over de rundt 20 norske deltakerne.

Utenriksminister Jonas Gahr Støre har tidligere kommet med en klar advarsel mot å delta på konvoien. Utenriksministeren mener de rødgrønne politikerne risikerer å bli misbrukt av «grupper med andre motiver enn dem selv», dersom de blir med på aksjonen.

Også statssekretær Espen Barth Eide har uttalt seg svært kritisk mot planene.

- Det er ingen humanitær krise i Gaza i dag, og det er ikke behov for en såkalt humanitær konvoi, sa Eide til NTB i begynnelsen av mai.

I innlegget på Facebook innrømmer SV-representanten at han nå gir etter for presset fra både utenriksministeren og kollegaene i Stortingets presidentskap.

- Oppmerksomheten rundt min rolle som visepresident har blitt så stor at selve saken kommer i bakgrunnen. Jeg har valgt å trekke meg for at fokuset på den urettferdigheten palestinerne i Gaza opplever hver eneste dag ikke skal drukne i en endeløs krangel om min konstitusjonelle rolle, skriver Chaudhry.

Saken fortsetter under bildet!

KLAR: Skipet «Mavi Marmarma», der ni aktivister mistet livet i fjor, er klar til å seile mot Gaza i slutten av juni. Foto: AFP

- Frekt av regjeringen

Talsmann for den norske organisasjonen Ship to Gaza, Espen Goffeng, er fornøyd med at aksjonistene får med seg fire stortingsrepresentanter på konvoien. Han legger likevel ikke skjul på at han er svært skuffet over de klare advarslene fra regjeringen.

- Det er påfallende at uttalelsene fra Barth Eide kom umiddelbart etter hans møte med Israels

vise-utenriksminister Danny Ayalon. Det viser at den norske regjeringen bøyer seg for press fra Israel, sier han.

LES OGSÅ: - Gaza-aktivist skutt i hodet på kloss hold

Goffeng mener det er frekt av regjeringen å bruke lettelsene i de israelske restriksjonene som argument for at det ikke er nødvendig med en ny konvoi.

- De små lettelsene vi har sett i blokaden kom som en direkte konsekvens av den forrige konvoien, og ikke som noen følge av diplomatisk arbeid fra den norske regjeringen, sier han.

VGTV: Her slår aktivistene soldatene med jernstenger

Vil stanse konvoien

I dag er det nøyaktig ett år siden den israelske marinen bordet skipet «Mavi Marmara». Ni aktivister mistet livet, mens flere israelske soldater ble skadet i bordingen, som førte til massiv internasjonal fordømmelse av Israel.

Den nye konvoien blir trolig langt større enn fjorårets aksjon. Ifølge arrangørene vil rundt 1000 personer fra 22 ulike organisasjoner delta.

Den israelske forsvarssjefen Benny Gantz, orienterte tirsdag nasjonalforsamlingen Knesset om de sikkerhetspolitiske utfordringene i kjølvannet av uroen i Midtøsten de siste månedene. I redegjørelsen gjorde Gantz det klart at det israelske forsvaret vil stoppe ethvert forsøk på å bryte blokaden av Gaza, skriver avisen Ynett.

SKUFFET: Talsmann for Gaza-aktivistene, Espen Goffeng, er skuffet over mangel på støtte fra den norske regjeringen. Her på Gardermoen etter fjorårets konvoi. Foto: Helge Mikalsen

Publisert: 31.05.11 kl. 18:14 Oppdatert: 01.06.11 kl. 21:33

Les også